dh-unibe/image-text_koenigsfelden-charters-post-1500 huggingface dataset:
Wir, Fridreich, von gotes gnaden hertzog ze Oͤsterreich, ze Steyr, ze Keͤrnden und ze Krain, grave ze Tyrol ꝫc̃, ✳ tuͦn kunt
fuͤr ùns, ✳ uͤnsern bruͦder, ✳ vettern und erben, ✳ daz wiͤr angesehen haben ✳ die grossen andacht, ✳ die mit singen, ✳ lesen ✳ und andern goͤtlichen
werkhen ✳ in dem wirdigen gotshaws ze Kuͤngsveld tag und nacht manigvaltiklich volbracht werden, ✳ und sunder wan der hochgeborn̄
fuͤrst, uͤnser lieber herr und vater ✳ hertzog Lewpold, loͤblicher gedeͤchtnuͤss, ✳ mit vil andern herren, ✳ rittern ✳ und knechten, ✳ die mit im erslagen wurden, ✳ den got geneͤdig sey, ✳ bey im in irem closter sind begraben ✳ und irˀ seln̄ mit teͤglichem gotsdienst ✳ daselbs wirdt gedacht ✳ und auch nymmer aufhoͤren suͤllen in kuͤnftigen zeiten, ✳ umb ir seln̄ zebitten. ✳ und dadurch, so haben wiͤr ✳ durch unser ✳ und
aller herren von Oͤsterreich, ✳ die in leben sind ✳ und noch geboren werden, ✳ geluͤkhs, ✳ hayls, ✳ seͤld, ✳ eer ✳ und lankhleben ✳ und irˀ ✳ und irˀ vordˀn ✳
und nachkoͤmen seln̄ hails willen ✳ und umb das, ✳ daz sy den gotsdienst desterbass volbringen muͤgen ✳ und dester kreftliklich besteͤtt
werde, ✳ daz die jarteͤg ✳ der vergangen und kuͤnftigen dester volkoͤmenlicher ✳ begangen und volbracht werden, ✳ den ersamen, geistlichen,
uͤnsern getrewn̄, andeͤchtigen, ✳ der aͣbbtissinn ✳ und dem convent daselbs ✳ ze Kuͤngsvelden ✳ und allen iren nachkoͤmen ✳ ayn soͤlch sunder
gnad, ✳ vortayl und hilf getan ✳ und haben in lawterlich, ✳ slehtlich ✳ und mit wolbedachtem muͦt ✳ und zeitigem rat ✳ all die lehen und
pfandschaft, ✳ so sy von uͤnsern vordern ✳ oder uͤns hand, ✳ und neͤmlich das ambt im Aygen mit seiner zuͤgehoͤrung ✳ geaygent und
zerechtem aygen gegeben, ✳ also daz sy und ir nachkoͤmen ✳ dieselben lehen und pfandschaft, ✳ und sunder das ambt in dem Aygen,
nu hinfuͤr ewiklich zerechtem aygen haben, nuͤtzen, niessen und besitzen suͤllen, ✳ als andre des gotshawss aigne guͤter. ✳ wiͤr haben
in auch besteͤtt von fuͤrstlicher macht ✳ in kraft ditz briefs ✳ alle die gnad, ✳ freyheit, ✳ brief, ✳ recht ✳ und gewonheit, ✳ die sy hand von beͤbsten, ✳
kaysern, ✳ kuͤnigen, ✳ von dem haws von Oͤsterreich ✳ und von andˀn fuͤrsten und fuͤrstinn ✳ und damit sy herkoͤmen sind, ✳ also daz sy die
haben und der geniessen ✳ und auch dabey beleiben ✳ von uͤns, ✳ uͤnsern erben ✳ und nachkoͤmen ✳ und von meͤniklich umbekuͤmbert, ✳ an all
geveͤrde. ✳ und des ze urkund haben wir ùnser insigel gehengt an dysen brief, ✳ der geben ist ze Friburg im Brischgoͤw, an suntag
nach sand Jacobstag, ✳ nach Christs gebuͤrde viertzehenhundert und darnach in dem aindleften jare. ✳
Königsf. 488
Kgsf. 488.
Staatsarchiv
AARGAU
ein fryheit von hertzog Fridrichn
wie das ampt im Eigen und andˀ
lechn̄ und pfand wen̄ die zuͦ ùnsers
gotzhus hand komend ùnsser eigen
und nit mer lechen noch pfand sin sond
ist also
1411
K
A ✳ 33 ✳